כסף בבנק (2019)
הפקה > עלילות > אחר

באירוע רסלמניה 35, בקי לינץ' ניצחה את רונדה ראוזי ושארלוט פלייר בקרב משולש "המנצחת זוכה בהכל" וזכתה גם באליפות הנשים של Raw וגם באליפות הנשים של סמאקדאון. לאחר מכן, נודע שהיא תגן על שתי חגורות האליפות בשני קרבות שונים באירוע כסף בבנק. בגזרת אליפות הנשים של Raw, לינץ' תגן על התואר נגד לייסי אוואנס שבמשך השבועות תקפה את לינץ' בתוכניות Raw וסמאקדאון. אוואנס הועברה ל-Raw כחלק מהסופרסטאר שייק-אפ ולאחר מכן קיבלה הזדמנות להתחרות על התואר לאחר שניצחה את נטליה בקרב אשר קבע את הטוענת לכתר. בגזרת אליפות הנשים של סמאקדאון, אלופת הנשים של סמאקדאון לשעבר, שארלוט פלייר, טענה שהיא הפסידה את התואר, אף על פי שכלל לא הוצמדה בקרב המשולש ברסלמניה. מנגד, לינץ' טענה שהיא לא תעניק לפלייר קרב על התואר מבלי להיאבק על ההזדמנות ובנוסף דרשה טוענות לכתר חדשות שהן לא פלייר. בין השמות שהועברו לסמאקדאון כחלק מהסופרסטאר שייק-אפ, ביילי טענה שזה הזמן שלה לקבל קרב על התואר. בעקבות זאת, נקבע קרב בין השתיים ב-23 באפריל בתוכנית סמאקדאון אשר קבע את זהות הטוענת לכתר, ובו פלייר יצאה עם ידה על העליונה. כתוצאה מכך, לינץ' תיאלץ להגן על אליפות הנשים של סמאקדאון נגד שארלוט פלייר.
באירוע רסלמניה 35, סת' רולינס ניצח את ברוק לסנר וזכה באליפות האוניברסלית. ב-22 באפריל בתוכנית Raw, מנהל התפעול הראשי, טריפל H הודיע על קיומם של שני קרבות משולשים, שהמנצחים בהם יפגשו בקרב המרכזי של התוכנית והמנצח בקרב זה יהיה הטוען לכתר של רולינס. AJ סטיילס ניצח את ריי מיסטריו וסמואה ג'ו בקרב המשולש הראשון, בעוד שברון קורבין ניצח את דרו מקינטייר והמיז בקרב המשולש השני. בקרב המרכזי, סטיילס ניצח את קורבין ובכך הפך למועמד של רולינס לחגורת האליפות האוניברסלית באירוע כסף בבנק.
ב-16 באפריל בתוכנית סמאקדאון, יושב ראש הארגון, וינס מקמהן, הציג את אליאס כרכישה הגדולה ביותר בהיסטוריה של סמאקדאון. השניים נקטעו על ידי רומן ריינס, שערך אף הוא את הופעת הבכורה שלו בתוכנית, ותקף את אליאס ואת מקמהן. שבוע לאחר מכן, הבן של וינס, שיין מקמהן, קרא לריינס לזירה כדי לנקום בו על מעשיו, אך עוד לפני שהאחרון הגיע לזירה, אליאס תקף את ריינס מאחור, ולאחר מכן אליאס ושיין תקפו את ריינס יחדיו. יותר מאוחר באותו הערב, אליאס איתגר את ריינס לקרב יחידים באירוע כסף בבנק, אתגר שנענה בחיוב על ידי ריינס בהמשך התוכנית.
באירוע רסלמניה 35, שיין מקמהן ניצח את המיז בקרב ספירות בכל מקום לאחר שהמיז ביצע על שיין את מהלך הסופרפלקס מאזור עמדת המצלמות אל הרצפה. שיין נחת כשכתפו הונחה מעל מיז, מה שגרם לשופט לבצע הצמדה שנתנה לשיין את הניצחון בקרב. אז, נודע שהמיז הועבר ל-Raw כחלק מהסופרסטאר שייק-אפ ולאחר מכן הוא תקף את שיין, שלעג לו על הפסדו. ב-29 באפריל בתוכנית Raw, במהלך קרב של המיז נגד בובי לאשלי, שיין הגיע לאזור הזירה והסיח את דעתו של המיז, מה שאיפשר ללאשלי לנצל זאת ולנצח בקרב. לאחר הקרב, שיין תקף את המיז. יותר מאוחר באותו הערב, המיז איתגר את שיין לקרב כלוב ביניהם באירוע כסף בבנק, קרב שלאחר מכן הפך לרשמי.
ב-16 באפריל בתוכנית סמאקדאון, חברי קבוצת הניו דיי, קופי קינגסטון ואקסבייר וודס התארחו בפינה "המופע של KO" באדיבות קווין אואנס. אואנס בירך את קינגסטון על זכייתו באליפות ה-WWE לאחר הניצחון שלו על דניאל בריאן ברסלמניה 35. עקב פציעתו של חבר הניו דיי, ביג אי, אואנס ביקש להצטרף לניו דיי כצלע השלישית בקבוצה. קינגסטון ווודס נענו להצעה זו בחיוב, וכינו את אואנס כ"ביג או". בקרב המרכזי של אותה התוכנית, השלושה ניצחו את סזארו, שינסקה נקאמורה ורוסב. שבוע לאחר מכן, לאחר שרוסב תקף את קינגסטון במהלך קרב היחידים שלו נגד נקאמורה, תיגרה פרצה בין המעורבים שכללו בנוסף את וודס ואואנס. בזמן שהאחרים שכבו על הרצפה לאחר מתקפות האחד של האחר, אואנס בגד בקינגסטון ותקף אותו ואת וודס, ובכך הצהיר על כוונותיו להתחרות על אליפות ה-WWE. ב-30 באפריל, קינגסטון איתגר את אואנס לקרב על התואר באירוע כסף בבנק, אתגר שאליו אואנס נענה בחיוב.
באירוע רסלמניה 35, סמואה ג'ו הגן בהצלחה על אליפות ארצות הברית נגד ריי מיסטריו בקרב שנמשך דקה אחת בלבד. שני המתאבקים הועברו ל-Raw כחלק מהסופרסטאר שייק-אפ, וב-29 באפריל, מיסטריו ניצח את ג'ו בקרב שאינו היה על התואר. שבוע לאחר מכן, קרב נוסף בין השניים על התואר נקבע לאירוע כסף בבנק.
ב-23 באפריל בתוכנית 205 לייב, ארייה דבארי ניצח את אוני לורקאן. הג'נרל מנג'ר של התוכנית, דרייק מאבריק, קבע שטוני ניס יגן על אליפות ה-WWE במשקל קל נגד דבארי באירוע כסף בבנק.
לאחר שהפסידו את אליפות הזוגות של סמאקדאון להארדי בויז (ג'ף הארדי ומאט הארדי), האוסוס (ג'יי אוסו וג'ימי אוסו) הועברו לסמאקדאון כחלק מהסופרסטאר שייק-אפ. שבועיים לאחר מכן, ההארדי בויז נאלצו לוותר על חגורות האליפות עקב פציעה בברכו של ג'ף שדרשה ניתוח. ב-7 במאי בתוכנית סמאקדאון, האוסוס הופיעו בתוכנית כחלק מחוק הויילד קארד, ואיתגרו את דניאל בריאן ורואן לקרב על חגורות אליפות הזוגות הפנויות. בקרב זה, האוסוס הפסידו וכתוצאה מכך בריאן ורואן הפכו לאלופי הזוגות החדשים של סמאקדאון. שבוע לאחר מכן, נקבע קרב חוזר בין הזוגות שייערך במסגרת המופע המקדים לאירוע ובו חגורות האליפות לא יונחו על הכף.